**Informatīvais ziņojums**

**“Par konkursa, lai izvirzītu Latvijas ekspertu kandidātus ievēlēšanai Eiropas Padomes Vispārējās konvencijas par nacionālo minoritāšu aizsardzību Konsultatīvajā komitejā, rezultātiem”**

2005. gadā Latvija pievienojās Eiropas Padomes Vispārējai konvencijai par nacionālo minoritāšu aizsardzību (turpmāk – Konvencija). Saskaņā ar Konvencijas 24. pantu, Eiropas Padomes Ministru komiteja ir atbildīga par Konvencijas ieviešanas uzraudzību dalībvalstīs. Atbilstoši Konvencijas 26. pantam, Ministru komitejai uzraudzības funkciju palīdz veikt Konsultatīva komiteja, kura sastāv no 18 ekspertiem nacionālo minoritāšu aizsardzības jomā.

Konsultatīvās komitejas ekspertu izvirzīšanas un ievēlēšanas procedūru nosaka Ministru komitejas rezolūcija (97)10 par uzraudzības nosacījumiem saskaņā ar Vispārējās konvencijas par nacionālo minoritāšu aizsardzību 24. - 26. pantiem (turpmāk – Rezolūcija). Saskaņā ar Rezolūciju, valstu izvirzītajiem ekspertiem darbam Konsultatīvajā komitejā tiek noteikti vairāki kritēriji: ekspertīze nacionālo minoritāšu aizsardzības jomā, neatkarība, objektivitāte un gatavība efektīvi piedalīties Konsultatīvās komitejas darbā. Rezolūcija arī nosaka, ka valstij ir jāizvirza vismaz divi augstākminētajiem kritērijiem atbilstoši eksperti. Vienu no valsts izvirzītajiem ekspertiem Ministru komiteja ievēl “Darbam Konsultatīvajā komitejā atbilstīgu ekspertu sarakstā”. Rezolūcijas 14. - 15. punktos noteiktajā kārtībā ievēlētie eksperti no šī saraksta tiek nozīmēti darbam Konsultatīvajā komitejā.

Lai izvirzītu Latvijas ekspertu kandidātus ievēlēšanai Konsultatīvajā komitejā, ar šī gada 16. janvāra Ministru kabineta rīkojumu Nr. 10 tika izveidota konkursa atlases komisija. Darbam konkursa atlases komisijā tika deleģēti Ārlietu ministrijas, Iekšlietu ministrijas, Izglītības un zinātnes ministrijas, Kultūras ministrijas un Tieslietu ministrijas pārstāvji. Konkursa atlases komisija apstiprināja savas darbības nolikumu, saskaņā ar kuru tika izsludināts atklāts konkurss.

Kopumā konkursam pieteicās pieci pretendenti. Konkursa pirmajā kārtā komisija izvērtēja pretendentu pieteikumus un tiem pievienotos dokumentus, un pieņēma lēmumu par konkursa otrajai kārtai izvirzāmajiem pretendentiem, balstoties uz pretendentu atbilstību augstākminētajām Rezolūcijā noteiktajām prasībām.

Konkursa otrajai kārtai konkursa atlases komisija lēma virzīt visus piecus pretendentus. Konkursa otrajā kārtā tika izvērtēta pretendentu atbilstība konkursa atlases komisijas nolikumā noteiktajiem vērtēšanas kritērijiem:

1. labas zināšanas cilvēktiesību, īpaši mazākumtautību tiesību jomā;
2. profesionālā pieredze cilvēktiesību un mazākumtautību tiesību jomā;
3. izpratne par Konsultatīvās komitejas darbu;
4. izpratne par situāciju Latvijā cilvēktiesību un mazākumtautību tiesību jomā;
5. prasme formulēt un aizstāvēt savu viedokli;
6. labas angļu vai franču valodas zināšanas.

Konkursa otrās kārtas noslēgumā konkursa atlases komisija pieņēma lēmumu iesniegt Ministru kabinetā apstiprināšanai sarakstu ar diviem Latvijas ekspertu kandidātiem – Reini Āboltiņu un Mārtiņu Paparinski.

Ekspertu vēlēšanu Eiropas Padomes Ministru vietnieku komitejā laikā dalībvalstis tiek lūgtas norādīt prioritāro secību izvirzītajiem ekspertu kandidātiem. Ņemot vērā abu Latvijas ekspertu kandidātu profesionalitāti un atšķirīgo specializāciju, konkursa komisija nolēma nenoteikt prioritāru secību kandidātu tālākai virzīšanai, sarakstu sastādot alfabētiskā secībā – Reinis Āboltiņš un Mārtiņš Paparinskis. Visi konkursa atlases komisijas lēmumi tika pieņemti vienbalsīgi.

Iesniedzējs:

ārlietu ministrs E.Rinkēvičs

Vīza:

valsts sekretāra p.i. N.Penke

E.Bračiņa, 67016337

elina.bracina@mfa.gov.lv